Eestis pakub Globalstari vahendusel satelliiditeenust AS Radiolinja. Satelliitsideühenduse tekitavad 48 satelliiti, mis lendavad 1400 km kõrgusel. Raadiosignaal antakse telefonist edasi satelliidini ja sealt peegeldatakse maajaama, kus kõne ühendatakse. Eestit teenindab Soome maajaam. Satelliitsideteenuse kõneminuti hind sõltub helistaja ja kõne vastuvõtja asukohast ning jääb vahemikku 44-200  krooni. Ka vastuvõetav kõne on tasuline. Telefonid, mis oma välimuselt sarnanevad GSM-i telefonidele, töötavad GSM-võrgus tavaliste mobiiltelefonidena, kuid pakuvad võimalust kasutada ka satelliitsideühendust. Erinevus tavalise mobiiltelefoniga seisneb selles, et satelliittelefon töötab väljaspool GSM-i leviala, vahendades sealjuures kõnet ilma katkestusteta, erakordselt selgelt CDMA (Code Divisional Multiple Access) tehnoloogia vahendusel. Satelliitkõne tekitamise eelduseks on otsenähtavus satelliidiga, seega on ruumides rääkimine peaaegu võimatu.